לתושבי נהלל שלום

אני רוצה לידע אתכם על מסע התנכלות והתעמרות שהנהלת אגודת נהלל העבירה אותי ואת משפחתי במשך כמעט שנה.

הנחת יסוד: הנהלת האגודה בנהלל אמורה לדאוג לרווחתם ולענייניהם של חבריה ולשרת אותם, מעצם היותם נבחרי ציבור. [הערה: חברי ההנהלה נבחרים ע"י הציבור, והם שוכרים מזכיר שכיר, שאין לו זכות הצבעה בהחלטותיה].

אני מתנצלת מראש על אורך היריעה, אך למרות שניסיתי לקצר, לא הצלחתי...

מידע הוא כוח. אז שתדעו - ויהיה לכם כוח...

למי שלא מכיר אותי, אני בת 72.5, דור שלישי בנהלל, נכה המוכרת ע"י ביטוח לאומי (ויש בי עוד כמה מאפיינים שאינם רלוונטיים לענייננו). בנינו בית קטן המותאם לצרכי בהרחבה הרדיאלית, בנחלה שלנו, בה גם גרים נכדינו – דור חמישי בנהלל.

על פי חוקי המדינה (והשכל הישר), אני זכאית לחניה קרוב ככל האפשר לדלת הבית. כך גם תוכנן הבית שלנו ברדיאלי.

כשהחלו העבודות לבנית המדרכות ברדיאלי, פנינו להנהלת האגודה שיאפשרו אבני שפה למדרכה שיאפשרו כניסה לחניה המקורה (בהיתר) מהכביש.

14.9.23 - שחר לוין – יו"ר האגודה - מודיע לי שלא יוכל להיענות לבקשתנו. למה? ככה. כי החליטו. כי דבקים בתכנון ההרחבה (שנעשה כעשר שנים לפני תחילת הבניה ברדיאלי), ובעיקר - כי "הוא יכול"...

כשאישרו את תכניות הבניה (עם החניה המקורה), לפני כשבע שנים, היה ברור שהכניסה לחניה תצטרך להיות **בסוף** מהכביש. נאמר לנו בנהלל שיהיו התאמות, כי התכניות המקוריות למדרכות ולכניסות נעשו מזמן, ויתחשבו בצרכים מיוחדים.

כשהעבודות על הכביש והמדרכות ברדיאלי, הגיעו אלינו, ארבע וחצי שנים לאחר שעברנו לרדיאלי (ביתנו הוא אחד הבתים הראשונים שנבנו שם) נחסמה לנו הכניסה לחניה המקורה. הקבלן, בטובו, שפך מעט "חומר" כדי לאפשר לי כניסה זמנית לחניה. הגישה הזו הוסרה בהוראת הנהלת האגודה, בליווי התנצלותו מעומק הלב של הקבלן, שלא הבין מדוע קיבל הנחיה כזו.

3.1.24 – חורף! שכן טוב לב הביא חומר, ונוצרה רמפה קטנה שמאפשרת כניסה לחניה.

**עוד באותו ערב** -– עם רדת החשיכה, הופיע גלעד יפה, מזכיר האגודה (שכיר, שלא נבחר ע"י הציבור), לאחר יום העבודה של פועלי הכביש, וקרא בדחיפות לנהג השופל שכבר סיים את עבודתו. בדחיפות, כבשעת חירום, הורה לו להסיר **מיד** את הרמפה. "ברוב טובו" איפשר לי להוציא את המכונית "כי ממחר עובדים פה בכביש". (הערה: אנחנו ביולי ולא עבדו פה אפילו יום אחד עד ה 23.7 ומסתבר שרק ביום הזה...).

נותרה חידה – האם גלעד שכב במארב וצפה על הבית, ומיד כשראה שהשכן טוב הלב והחומל מביא חומר, מיהר ורץ אלינו? שאלות נוספות: מה הניע אותו? האם זו יוזמתו? האם שלחו אותו? ואם כן, מי? למה? האם פעל מתוך שעמום? מרוע לב?

חידה הייתה ותישאר כחידה...

שאלנו את הקבלן אם יוכל לעזור לנו שוב עם הגבהה זמנית, והוא ענה שקיבל הוראה מפורשת לא לשים שום חומר אצלנו, ולא לאפשר כניסה לחניה. הוא הוסיף ואמר: "למה הם רעים כל כך?".

להזכירכם – חורף, גשם ובוץ – והמכונית שלי חונה בחוץ...

במהלך החורף הקשה הזה נאלצתי להיאבק בעליה ברגל מהחניה למפלס המדרכה הגבוה, גם כשאני עם קביים ובגשם שוטף, וללא יכולת להוריד שקיות קניה מהאוטו...

עברו חודשים, אין עבודות בכביש ואין התקדמות לשום דבר, אבל אם נתנו לאנשים קטנים וחסרי יכולות את הסמכות – אז שלא ינצלו אותה?

הועדה לתכנון "יזרעאלים" אישרה לי את החניה המקורה, ולא הבינה מדוע הנהלת האגודה מתעקשת לא לאפשר לי את הכניסה אליה.

גלעד, בפרץ נוסף של רוע ובשיא החוצפה, הציע לסדר לי רמפה לכיסא גלגלים מהכביש למדרכה (כאיחול שאזדקק לו בקרוב?). הצעה שגם תבטל מקום חניה במפרץ החניה, אבל מה להגיון ולרדיפת האמוק אחרי הבקשה לשתיים-שלוש אבני שפה במדרכה? כיצד בדיוק זה יעזור לי כשאיני מתנהלת בכיסא גלגלים? האם יצמיד לי מטפל/ת שיסיעו אותי?

הנהלת האגודה החליטה להגיש "התנגדות" להחלטת "יזרעאלים" לאשר את הגישה לחנית הנכים המקורה מהכביש.

בכתב ההתנגדות נהלל ציינה שאני, נכדה למייסדי המושב, "פוגעת במבנה המושב המיוחד שתכנן קאופמן, פוגעת בציבור התושבים, ובעקרון השוויון". את האחרון הסבירו – ש"כווווווולם יבקשו"... טיעון מטומטם באופן מיוחד, כשהם יודעים היטב שזה מקרה חריג.

נהלל שכרה עו"ד יוקרתי (על חשבון הציבור כמובן. כולם משלמים - כולל אנחנו) **והפסידה**.

חברי הועדה לתכנון דחו את ההתנגדות - **פה אחד!!!**

ביאושה, במסגרת המאבק העיקש שמקורו ותכליתו אינם ברורים, הנהלת האגודה החליטה להפיץ באמצעי התקשורת רמזים מכפישים על ראש המועצה. הם הפיצו שהיה נוכח בישיבות בהן דנו ב"יזרעאלים" בבקשתי, ללא בדיקת העובדות. העובדה - הפשוטה כל כך לבירור - היא, שהוא לא היה נוכח בהן! ניתן היה לבדוק את זה...

אבל הם החליטו לפגוע בחבר אגודה, דור שלישי בנהלל, ואיש שידוע בהקפידו על "קלה כחמורה" בניקיון כפיו, רק כי אשתו בקשה משהו טריוויאלי: אפשרות להחליף אבני שפה במדרכה... בושה!!!

את ההכפשות האלה דאגו "להדליף" לאמצעי התקשורת.

רק עיתונאית אחת לא דאגה לברר עובדות, פרסמה את השקרים, והייתה ללעג...

עתונאי מ"קול רגע" שחשד שאין לרמזים האלה בסיס לאחר שבדק את העובדות, החליט לפנות למי שהוא חשב שהוציא את ה"מידע" הזה. הוא טלפן למזכירות נהלל וביקש תגובה, נענה בצחקוקים וטריקת הטלפון. מכובד מאד...

עתונאי מקשת 12 שפנו אליו עם ה"רמזים" האלה, ברר עובדות והבין שאין להכפשה בסיס, וויתר על כל העניין. ציטוט: "הבנתי שאין אייטם"...

כמה נמוך אפשר לרדת?

מסתבר שאפשר: הנהלת האגודה "לא פראיירית". הפסידה ב"יזרעאלים", אז פנתה לאינסטנסיה הגבוהה ביותר – ועדת ערר!

ישיבת הערר נקבעה ל 8.7.24 – כעשרה חודשים מתחילת ההטרדה הזו!

הפעם נאלצנו לשכור שירותי עו"ד, בעודנו משתתפים גם הפעם בעלותו היוקרתית והיקרה של עו"ד וילצ'ק המייצג (שוב!) את נהלל. הרבה כסף...

ב 22.7.24 התקבלה החלטת ועדת הערר **שדוחה מכל וכל את הערר שהגישה הנהלת האגודה של נהלל.** בתקוה שיבינו את הרמז...

נכתב שם שהסיבה שאין משיתים על מבקשי הערר תשלום הוצאות, היא כדי לאפשר יחסי שכנות טובה. חבל... מאוחר מדי...

יש לציין שאיש מהנהלת האגודה לא בא מעולם לביתנו לברר, לדבר, לראות, להתייחס – פרט למזכיר האגודה שפנה בפקודות, באלימות, ברוע לב, בשקרים, בצילום חשאי, ובחוסר כבוד דוחה.

מיותר להזכיר את התנהלותה הכושלת של הנהלת האגודה ומזכירה, בהרבה תחומים אחרים – מניהול מרכז מזון ועד שיפוץ הדרכים הציבוריות; מהתקנת שערים בהן בלי להודיע לציבור, ועד ויכוחים אינסופיים עם חברים, דחית פניות או עזרה להם, וכל הקשור בהתנהלות מול הבניה והתחזוקה ברדיאלי...

האגודה פעלה בדבקות היסטרית ב"תכניות" "החלטות" "תקנות" במקום יצירתיות, גמישות, שירותיות ורצון טוב... כדאי להזכיר שבעקרונות המושב מוזכרים גם "עזרה הדדית" והתחשבות. "קהילתיות" היא יותר מאשר גינה "קהילתית", הרמת חג וקבוצות ווטסאפ...

עצוב מאד...

ההתנהלות של אגודת נהלל גרמה לנו לעוגמת נפש רבה, הוצאות כספיות משמעותיות, פגיעה בבריאות, אכזבה ועצב עמוק.

תודה על תשומת הלב!

בתקוה לפעולה מתקנת של נוהלי התנהגות ופעילות של גופים ציבוריים בנהלל,

זהר בצר